               COMISIA EUROPEANĂ
            Bruxelles, 16.3.2021
            COM(2021) 119 final
            Recomandare de
            DECIZIE A CONSILIULUI
            de autorizare a începerii negocierilor în vederea modificării Acordului internațional din 2010 privind cacaua

               EXPUNERE DE MOTIVE

               Prezenta recomandare se referă la o decizie de autorizare a Comisiei să participe, în numele Uniunii, la negocierile pentru revizuirea parțială a Acordului internațional privind cacaua („ICA”)
                  1
                pe care Consiliul internațional pentru cacao („ICC”) a decis să le lanseze, sub coordonarea Conferinței Organizației Națiunilor Unite pentru Comerț și Dezvoltare (UNCTAD).

               1.CONTEXTUL PROPUNERII

               Revizuirea Acordului internațional din 2010 privind cacaua

                  Uniunea Europeană este parte la ICA
                     2
                  .

                  ICA urmărește să sporească cooperarea internațională privind problemele legate direct sau indirect de cacao la nivel mondial, să ofere un for de consultări interguvernamentale pe tema cacauei și a mijloacelor de îmbunătățire a economiei mondiale a cacauei, să faciliteze comerțul prin colectarea și furnizarea de informații cu privire la piața mondială a cacauei și să încurajeze creșterea cererii de cacao.

                  ICA a intrat în vigoare provizoriu la 1 octombrie 2012 pentru o perioadă de zece ani, până la 30 septembrie 2022.

                  În conformitate cu articolul 7 din ICA, ICC este organismul responsabil pentru îndeplinirea tuturor funcțiilor necesare pentru aplicarea dispozițiilor ICA. Articolul 12 din ICA prevede că toate deciziile ICC se iau prin consens, în principiu, cu excepția cazului în care se prevede altfel în ICA. În absența unui consens, deciziile se iau prin vot special.

                  În conformitate cu articolul 10 din ICA, membrii Organizației internaționale pentru cacao (ICCO) dețin în total 2000 de voturi. Fiecare membru al ICCO are un anumit număr de voturi care este ajustat anual în funcție de criterii definite în prealabil în ICA. Acordul și, în special, alocarea voturilor între membri, stabilește de asemenea contribuția unui membru. În prezent, Uniunea este de departe cel mai mare contribuitor la bugetul ICCO.

                  ICC a deschis negocierile pentru a putea lua o hotărâre cu privire la o posibilă prelungire a valabilității ICA înainte de termenul actual. Aceste negocieri vor reprezenta oportunitatea potrivită pentru a revizui parțial ICA, punând accentul pe modernizarea și simplificarea acestuia.

                  Orientările Comisiei privind modificările recomandate sunt prevăzute în anexă.

                  Este în mod evident în interesul Uniunii să se întreprindă o reformă a ICA care să vizeze o mai bună aliniere a practicilor acestei organizații la cele pe care Uniunea le încurajează în alte organisme internaționale ale produselor de bază, precum și la evoluția pieței cacauei la nivel mondial din 2010. Acest lucru a fost subliniat cu regularitate în cursul ultimelor sesiuni ale ICC din perioada 2019-2020 la care au participat și statele membre ale UE.

                  Nu se dorește modificarea scopului general al ICA, astfel cum este definit la articolul 1 din acord.

                  În ICA revizuit urmează să fie propuse două modificări principale:

               ·Asigurarea faptului că membrii depun toate eforturile necesare pentru a crea o economie durabilă a cacauei, ținând cont de principiile dezvoltării durabile incluse, printre altele, în Agenda 2030 a Organizației Națiunilor Unite pentru dezvoltare durabilă, adoptată la New York în 2015

               ·Convenirea faptului că ICA revizuit va rămâne în vigoare până la denunțarea de către Consiliu.

               2.TEMEI JURIDIC, SUBSIDIARITATE ȘI PROPORȚIONALITATE

               Temei juridic

                  Articolul 218 alineatul (3) din Tratatul privind funcționarea Uniunii Europene (TFUE) prevede autorizarea începerii negocierilor și desemnează, în funcție de domeniul acordului în cauză, negociatorul sau șeful echipei de negociatori a Uniunii. În conformitate cu articolul 218 alineatul (4) din TFUE, Consiliul poate adresa directive negociatorului și poate desemna un comitet special, negocierile trebuind să fie conduse în consultare cu acest comitet.

               Aplicarea la cazul în discuție

                  Directivele de negociere avute în vedere ar trebui să îi ofere negociatorului, în numele Uniunii, mijloacele de atingere a obiectivelor generale, astfel cum sunt prevăzute la punctul 1. Acestea sunt prezentate în anexă.

                  Temeiul juridic procedural al deciziei propuse este, prin urmare, articolul 218 alineatul (3) și articolul 218 alineatul (4) din TFUE.

               Concluzie

                  Temeiul juridic al deciziei propuse ar trebui să fie articolul 218 alineatele (3) și (4) din TFUE.

               Subsidiaritatea (în cazul competențelor neexclusive)

                  Uniunea este parte la ICA și este reprezentată de Comisie în cadrul ICC. Statele membre nu sunt parte distinctă la ICA. Negocierea de către UE a revizuirii parțiale a ICA ține de competența exclusivă a Uniunii.

               Proporționalitatea

                  Este în interesul Uniunii să se revizuiască ICA în vederea unei îmbunătățiri a tratatului care să ducă la modernizarea acordului. În prezent, participarea UE la ICCO este benefică atât pentru Uniune, cât și pentru celelalte state membre ale ICCO. Se preconizează că modernizarea acordului va genera mai mult interes față de ICCO, atrăgând eventual noi membri și sporind relevanța activității acestei organizații.

               3.REZULTATE ALE EVALUĂRILOR EX POST, CONSULTĂRILOR PĂRȚILOR INTERESATE ȘI EVALUĂRII IMPACTULUI

               Consultări cu părțile interesate

                  Uniunea este parte la ICA și această participare se bucură, din 2010, de susținerea generală a sectorului cacauei din UE, precum și de susținerea majorității statelor membre ale UE. Nu se consideră a fi necesar să se întreprindă consultări cu părțile interesate referitoare la un proces care vizează pur și simplu continuarea participării Uniunii la ICCO, chiar dacă în temeiul unui alt set de norme care să fie în concordanță cu cel al altor organisme internaționale ale produselor de bază din care UE face parte.

               Evaluarea impactului

                  O evaluare integrală a impactului nu este necesară, deoarece măsura nu este susceptibilă să aibă un impact economic, social sau de mediu important. Modificarea cu succes a ICA ar avea ca rezultat o guvernanță reformată, considerată drept un punct de plecare esențial pentru modernizarea ICA și, de asemenea, ar trebui să conducă la o participare mai activă la ICCO din partea membrilor săi.

               4.IMPLICAȚIILE BUGETARE

                  Deschiderea negocierilor nu se consideră a avea un impact bugetar.

               Recomandare de

               DECIZIE A CONSILIULUI

               de autorizare a începerii negocierilor în vederea modificării Acordului internațional din 2010 privind cacaua

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special

               articolul 218 alineatele (3) și (4) din TFUE,

               având în vedere recomandarea Comisiei Europene,

               întrucât:

               (1)Uniunea este parte la Acordul internațional din 2010 privind cacaua („ICA”)
                  3
                și membru al Organizației internaționale pentru cacao („ICCO”)
                  4
               .

               (2)În temeiul articolului 7 din ICA, Consiliul internațional pentru cacao („ICC”) îndeplinește sau coordonează îndeplinirea tuturor funcțiilor necesare pentru aplicarea dispozițiilor ICA. În conformitate cu articolul 12 din ICA, toate deciziile ICC se iau prin consens, în principiu. În absența unui consens, deciziile se iau prin vot special.

               (3)În conformitate cu articolul 10 din ICA, membrii ICCO dețin în total 2000 de voturi. Fiecare membru are un anumit număr de voturi care este ajustat anual în funcție de criteriile stabilite la articolul 10 din ICA.

               (4)Este în interesul Uniunii să participe la un acord internațional privind cacaua, având în vedere importanța acestui sector pentru o serie de state membre și pentru economia sectorului cacauei din UE.

               (5)Un grup tehnic de lucru compus din statele membre ale ICCO, atât producătoare, cât și exportatoare, a desfășurat o activitate substanțială pentru a prezenta propuneri concrete de modificare a ICA. Toți membrii au fost invitați să prezinte sugestii în vederea inițierii acestei analize tehnice. UE a realizat partea care îi revenea din această activitate tehnică. ICC trebuie să deschidă negocieri în vederea unei revizuiri parțiale a ICA cu mult înainte de termenul de valabilitate al ICA, sub îndrumarea Conferinței Organizației Națiunilor Unite pentru Comerț și Dezvoltare (UNCTAD). Toate domeniile ICA ce urmează să fie revizuite trebuie să facă obiectul unor negocieri oficiale. Aceste negocieri trebuie să se încheie cel târziu la 30 septembrie 2022, data la care expiră validitatea actualului ICA.

               (6)Orice modificări convenite în cadrul acestor negocieri ar trebui adoptate în conformitate cu procedura prevăzută la articolul 63 din ICA. În temeiul articolului respectiv, ICC poate, prin consens sau prin vot special, să recomande părților contractante la ICA o modificare a ICA. Modificarea intră în vigoare în conformitate cu articolul 63 alineatul (1) din ICA, ceea ce presupune notificarea acceptării de către un anumit procentaj din părțile la acord. În calitatea sa de membru al ICCO și de parte contractantă la ICA, în conformitate cu articolul 4 din ICA, Uniunea ar trebui să fie în măsură să participe la negocieri în vederea modificării cadrului instituțional al ICA.

               (7)Prin urmare, este oportun ca Comisia să fie autorizată să participe la negocieri în vederea revizuirii parțiale,

               ADOPTĂ PREZENTA DECIZIE:

               Articolul 1

               Comisia este autorizată să poarte negocieri, în numele Uniunii, în vederea modificării Acordului internațional din 2010 privind cacaua.

               Articolul 2

               Directivele de negociere sunt prevăzute în anexă.

               Articolul 3

               Negocierile se desfășoară în consultare cu Grupul de lucru pentru produse de bază.

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Culegerea de tratate a ONU,
                  vol. 2871
                  , p. 3.

                     (2)

                        Decizia Consiliului din 17 mai 2011 privind semnarea, în numele Uniunii Europene, și aplicarea cu titlu provizoriu a Acordului internațional privind cacaua din 2010, JO L 259 din 4.10.2011, p. 7.

                     (3)

                        Decizia Consiliului din 17 mai 2011 privind semnarea, în numele Uniunii Europene, și aplicarea cu titlu provizoriu a Acordului internațional privind cacaua din 2010, JO L 259 din 4.10.2011, p. 7.

                     (4)

                        Înființată prin Acordul privind cacaua din 1972: Culegerea de tratate a ONU, vol. 882, p. 67.

    ---documentbreak---

               COMISIA EUROPEANĂ
            Bruxelles, 16.3.2021
            COM(2021) 119 final
            ANEXĂ
            la
            Recomandarea de Decizie a Consiliului
            de autorizare a începerii negocierilor în vederea modificării Acordului internațional din 2010 privind cacaua

               ANEXĂ

               1.Orientări generale de negociere

               Modificări propuse

               Recomandările de modificare a Acordului internațional privind cacaua (ICA 2010) elaborate de Grupul de lucru pentru revizuirea Acordului internațional privind cacaua în perioada 20192020 sunt binevenite, deoarece urmăresc obiectivele propuse de UE organismelor internaționale relevante pentru produsele de bază (ICB).

               Orientări de negociere

               În conformitate cu modificările propuse, ar trebui să se aplice următoarele orientări generale de negociere:

               (1)Scopul general al ICA, astfel cum este prezentat la articolul 1, nu se modifică.

               (2)ICA ar trebui să se bazeze pe principiile generale de durabilitate, astfel încât să se creeze o economie durabilă a cacauei. Acest lucru presupune, printre altele:

               ·luarea în considerare a principiilor dezvoltării durabile incluse, printre altele, în Agenda 2030 a Organizației Națiunilor Unite pentru dezvoltare durabilă, adoptată la New York în 2015;

               ·luarea în considerare a Acordului de la Paris privind schimbările climatice și a contribuțiilor stabilite la nivel național (CSN) de către părțile la acord;

               ·urmărirea obiectivului de a asigura durabilitatea economică a producției de cacao, prin asigurarea unui venit de subzistență pentru producătorii de cacao, care să le asigure venituri și o viață decente;

               ·urmărirea obiectivului de a asigura durabilitatea producției de cacao din punctul de vedere al mediului, prin prevenirea sau stoparea defrișărilor și a degradării resurselor naturale;

               ·urmărirea obiectivului de a asigura durabilitatea producției de cacao din punct de vedere social, prin asigurarea respectării drepturilor omului și prin realizarea de progrese către atingerea obiectivului de a elimina complet munca copiilor

               ·și aplicarea principiilor dezvoltării durabile de-a lungul restului lanțului valoric.

               (3)ICA va rămâne în vigoare până la denunțarea de către membrii săi.

               Orientări detaliate de negociere

               Preambul: de modificat eventual

               Preambulul ar putea include o trimitere nu doar la un „venit decent”, ci și la un „venit de subzistență”.

               Articolul 1 litera (j): de modificat eventual

               În loc de „venituri suficiente”, ar trebui să se facă trimitere la „venituri decente”, pentru a asigura coerența textului cu definiția „veniturilor decente” de la articolul 2 punctul 21.

               Articolul 16 alineatul (3): de eliminat

               „Funcția de director executiv este ocupată prin rotație de candidați din țările membre exportatoare și candidați din țările membre importatoare.”

               Articolul 36: de modificat eventual

               „În eventualitatea unui dezechilibru preconizat, Consiliul poate propune recomandări privind modalitățile de atenuare a efectelor negative ale dezechilibrului asupra producătorilor primari. Cu toate acestea, măsurile nu trebuie să elimine concurența.”

               Articolul 42: de modificat eventual

               Angajamentul de a îmbunătăți nivelul de trai și condițiile de muncă este binevenit. Ar putea fi adăugat și un angajament mai specific de combatere a muncii copiilor.

               Articolul 43: de modificat eventual

               Ar putea fi adăugat un angajament mai specific de combatere a defrișărilor, a degradării pădurilor și a schimbărilor climatice.


               COMISIA EUROPEANĂ
            Bruxelles, 30.4.2021
            COM(2021) 220 final
            Recomandare de
            DECIZIE A CONSILIULUI
            de autorizare a deschiderii negocierilor, în numele Uniunii Europene, în vederea încheierii unui acord între Uniunea Europeană și Insulele Feroe privind principiile generale ale participării Insulelor Feroe la programele Uniunii și asocierea Insulelor Feroe la Orizont Europa – Programul-cadru pentru cercetare și inovare al Uniunii (2021-2027)

               EXPUNERE DE MOTIVE

               1.CONTEXTUL RECOMANDĂRII

                  Prin prezenta recomandare, Comisia Europeană recomandă Consiliului Uniunii Europene să autorizeze deschiderea negocierilor dintre Uniunea Europeană și Insulele Feroe cu privire la un acord care să acopere participarea Insulelor Feroe la orice program al Uniunii și cu privire la asocierea Insulelor Feroe la Orizont Europa – Programul-cadru pentru cercetare și inovare al Uniunii pe perioada 2021-2027.

               2.RELAȚIILE CU INSULELE FEROE

                  Relațiile oficiale dintre UE și Insulele Feroe se bazează în prezent pe acorduri bilaterale separate în ceea ce privește pescuitul (1980), comerțul cu mărfuri (1997) și participarea Insulelor Feroe la programul-cadru al Uniunii pentru cercetare și inovare (din 2010 și 2014, ambele acorduri având o durată limitată la durata respectivului program-cadru al Uniunii). Insulele Feroe au devenit oficial asociate la cel de-al șaptelea program-cadru (PC7) în 2010, iar o serie de proiecte europene atestă implicarea activă a cercetătorilor și a institutelor feroeze în domenii precum mediul, oceanologia, schimbările climatice, ecosistemele și gestionarea pescăriilor. Asocierea Insulelor Feroe la cel de al optulea program-cadru, Orizont 2020, începând cu 2014, a oferit cercetătorilor, institutelor de cercetare și întreprinderilor din Insulele Feroe acces deplin la finanțarea Uniunii și la activități de colaborare pentru cercetare și inovare, în condiții de egalitate cu entitățile din statele membre și din alte țări terțe care sunt, de asemenea, asociate la Orizont 2020. Această participare a devenit foarte importantă pentru comunitatea de cercetare din Insulele Feroe și reprezintă un pilon important nou și de succes al relațiilor dintre Insulele Feroe și UE. Întrucât acordurile privind asocierea la PC al Uniunii sunt limitate în timp la durata fiecărui program succesiv al UE, în prezent nu există niciun acord internațional care să reglementeze participarea entităților feroeze la Orizont Europa sau să încurajeze cooperarea științifică, în materie de cercetare și inovare între comunitățile de cercetare din UE și din Insulele Feroe.

               3.CONTEXT - ACORDUL PRIVIND PARTICIPAREA INSULELOR FEROE LA ORICE PROGRAM AL UNIUNII ȘI DISPOZIȚIILE SPECIFICE PROGRAMULUI

                  La 14 mai 2020, printr-o scrisoare de intenție, Insulele Feroe și-au exprimat interesul oficial de a se asocia la Orizont Europa. Articolul [16] alineatul (1) litera (d) din Regulamentul privind programul Orizont Europa referitor la asocierea țărilor terțe la program prevede că țările terțe și alte teritorii participă la program pe baza unui acord care acoperă participarea țării terțe la orice program al Uniunii. Insulele Feroe îndeplinesc criteriile de asociere a țărilor terțe la programul-cadru Orizont Europa, astfel cum sunt prevăzute în Regulamentul privind programul Orizont Europa, îndeosebi deoarece au o bună capacitate în domeniul științei, tehnologiei și inovării, s-au angajat să promoveze o economie de piață deschisă și bazată pe norme, incluzând tratamentul corect și echitabil al drepturilor de proprietate intelectuală, respectarea drepturilor omului, și susținută de instituții democratice, și promovează în mod activ politici menite să amelioreze bunăstarea economică și socială a cetățenilor feroezi.

                  Pentru a se asigura asocierea neîntreruptă a Insulelor Feroe la programele-cadru de cercetare și inovare ale UE și pentru a se stabili cadrul general pentru participarea lor la orice program al Uniunii, se recomandă autorizarea deschiderii de negocieri pe tema unui acord cu următorul conținut:

               ·Principiile generale relevante ale participării la orice program al Uniunii, inclusiv contribuțiile financiare ale țării terțe;

               ·Condițiile specifice programului în ceea ce privește asocierea Insulelor Feroe la programul-cadru Orizont Europa, sub rezerva condițiilor prevăzute de acesta.

                  Acordul propus va stabili condițiile generale aplicabile oricărei eventuale participări la alte programe ale Uniunii, care urmează să fie completate cu condiții specifice programelor respective, sub forma unor protocoale la acord, care pot fi negociate în viitor în cazul în care cele două părți consideră că acest lucru este în interesul lor reciproc.

                  În ceea ce privește condițiile specifice programului care prevăd asocierea Insulelor Feroe la programul-cadru Orizont Europa, acestea ar trebui să prevadă asocierea la toate părțile programului, cu excepția programului specific privind cercetarea în materie de apărare instituit prin [Regulamentul.../.../UE al Parlamentului European și al Consiliului de instituire a Fondului european de apărare]. Astfel se va asigura continuitatea asocierii depline anterioare la Orizont 2020 și la PC7 premergător acestuia (din 2010 Insulele Feroe au fost pe deplin asociate la Programul-cadru pentru cercetare și inovare). Deși structura și dimensiunea sistemului de cercetare și inovare al Insulelor Feroe au dus la o participare limitată la instrumentele cu beneficiar unic din pilonii I și III (în principal instrumentul pentru IMM-uri), o parte semnificativă a contribuției UE a fost direcționată către acțiuni de colaborare în cadrul programului-cadru anterior. Această participare a fost evaluată ca fiind benefică pentru ambele părți, având o valoare adăugată deosebită în domenii tematice precum mediul, sănătatea și alimentația, precum și cercetarea oceanelor. Insulele Feroe au fost un contribuitor net, cu o marjă semnificativă, la ultimele programe-cadru. Acordul propus va prevedea condiții echitabile și echilibrate referitoare la contribuția financiară a Insulelor Feroe. Acordul se va baza și pe experiența dobândită în cadrul programului Orizont 2020 și, la fel ca acordul de asociere anterior, va include o clauză de reciprocitate care să garanteze că cercetătorii și entitățile juridice stabilite în Uniune au, pe cât posibil, acces la programele de cercetare și inovare ale Insulelor Feroe care sunt echivalente cu programul-cadru Orizont Europa, în conformitate cu condițiile prevăzute în legislația internă a Insulelor Feroe.

               4.TEMEI JURIDIC

                  Temeiul juridic procedural al recomandării de decizie este articolul 218 alineatele (3) și (4) din TFUE.

               Recomandare de

               DECIZIE A CONSILIULUI

               de autorizare a deschiderii negocierilor, în numele Uniunii Europene, în vederea încheierii unui acord între Uniunea Europeană și Insulele Feroe privind principiile generale ale participării Insulelor Feroe la programele Uniunii și asocierea Insulelor Feroe la Orizont Europa – Programul-cadru pentru cercetare și inovare al Uniunii (2021-2027)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 218 alineatele (3) și (4),

               având în vedere recomandarea Comisiei Europene,

               întrucât ar trebui deschise negocieri în vederea încheierii unui acord privind principiile generale ale participării Insulelor Feroe la programele Uniunii și asocierea Insulelor Feroe la Orizont Europa – Programul-cadru pentru cercetare și inovare al Uniunii (2021-2027),

               ADOPTĂ PREZENTA DECIZIE:

               Articolul 1

               Comisia Europeană este autorizată să negocieze, în numele Uniunii Europene, un acord privind principiile generale ale participării Insulelor Feroe la programele Uniunii și asocierea Insulelor Feroe la Orizont Europa – Programul-cadru pentru cercetare și inovare al Uniunii (2021-2027).

               Articolul 2

               Directivele de negociere sunt prevăzute în anexa la prezenta decizie.

               Articolul 3

               Negocierile se desfășoară în consultare cu [comitetul special prevăzut la articolul 218 alineatul (4) din TFUE].

               Articolul 4

               Prezenta decizie se adresează Comisiei Europene.

               Adoptată la Bruxelles,

                     Pentru Consiliu

                     Președintele

    ---documentbreak---

               COMISIA EUROPEANĂ
            Bruxelles, 30.4.2021
            COM(2021) 220 final
            ANEXĂ
            la
            Recomandare deDECIZIE A CONSILIULUI
            de autorizare a deschiderii negocierilor, în numele Uniunii Europene, în vederea încheierii unui acord între Uniunea Europeană și Insulele Feroe privind principiile generale ale participării Insulelor Feroe la programele Uniunii și asocierea Insulelor Feroe la Orizont Europa – Programul-cadru pentru cercetare și inovare al Uniunii (2021-2027)

               ANEXĂ

               DIRECTIVE DE NEGOCIERE A UNUI ACORD ÎNTRE Uniunea Europeană și Insulele Feroe privind principiile generale ale participării Insulelor Feroe la programele Uniunii și asocierea Insulelor Feroe la Orizont Europa – Programul-cadru pentru cercetare și inovare al Uniunii (2021-2027)

               1.Acordul ar trebui să prevadă condițiile de participare a Insulelor Feroe la orice program al Uniunii. Acordul trebuie:

               (a)să asigure un echilibru adecvat între contribuțiile și beneficiile țării terțe care participă la programele Uniunii;

               (b)să stabilească condițiile de participare la programe, inclusiv calcularea contribuțiilor financiare la programele individuale și la costurile administrative ale acestora. Aceste contribuții constituie venituri alocate în conformitate cu articolul 21 alineatul (5) din Regulamentul financiar;

               (c)să nu confere țării terțe nicio putere decizională în ceea ce privește programul Uniunii;

               (d)să garanteze drepturile Uniunii de a asigura buna gestiune financiară și de a-și proteja interesele financiare.

               2.Principiile generale relevante ale participării la orice program al Uniunii ar trebui stabilite prin acest acord. Acordul ar trebui să prevadă că eventualele asocieri viitoare ale Insulelor Feroe la alte programe ale Uniunii ar trebui să aibă forma unor protocoale la acest acord. Protocoalele respective ar trebui adoptate de un organism instituit în temeiul acordului.

               3.Sub rezerva intrării în vigoare a [Regulamentului Parlamentului European și al Consiliului de instituire a programului-cadru pentru cercetare și inovare Orizont Europa], acordul ar trebui să prevadă condițiile de participare a Insulelor Feroe la toate componentele programului-cadru pentru cercetare și inovare Orizont Europa (2021-2027) pus în aplicare prin programul specific instituit prin [Decizia.../... de instituire a programului specific de punere în aplicare a programului-cadru pentru cercetare și inovare Orizont Europa] și printr-o contribuție financiară la Institutul European de Inovare și Tehnologie (EIT). Condițiile respective ar trebui să fie în conformitate cu [Regulamentul Parlamentului European și al Consiliului de instituire a programului-cadru pentru cercetare și inovare Orizont Europa și de stabilire a normelor sale de participare și de diseminare, cu Decizia XXX din [data] a Parlamentului European și a Consiliului de instituire a programului specific de punere în aplicare a programului-cadru pentru cercetare și inovare Orizont Europa] și cu orice alte norme referitoare la punerea în aplicare a programului.

               4.Acordul ar trebui să stabilească nivelul contribuției financiare care trebuie plătită de Insulele Feroe la bugetul general al Uniunii.

               5.Acordul ar trebui să prevadă statutul de observator al Insulelor Feroe în cadrul Comitetului pentru programul Orizont Europa.

               6.Acordul ar trebui să prevadă o clauză de reciprocitate care să asigure, cât mai mult posibil, participarea reciprocă a entităților juridice stabilite în Uniune la programul (programele) echivalent(e) al(e) Insulelor Feroe.

               7.Acordul ar trebui să stabilească norme privind buna gestiune financiară în ceea ce privește finanțarea din partea Uniunii. Mai exact, acordul ar trebui să prevadă protecția adecvată a intereselor financiare ale Uniunii, inclusiv prevenirea, detectarea, corectarea și investigarea neregulilor, inclusiv a cazurilor de fraudă, recuperarea fondurilor pierdute, plătite în mod necuvenit sau utilizate incorect și, acolo unde este cazul, impunerea de sancțiuni administrative și recuperarea banilor. Comisia Europeană (OLAF) poate efectua investigații administrative, inclusiv verificări și inspecții la fața locului, Parchetul European poate investiga și urmări penal infracțiunile împotriva intereselor financiare ale Uniunii.

               8.În timpul negocierilor, Comisia ar trebui să evalueze posibilitatea de a include o clauză referitoare la aplicarea provizorie.

               9.Acordul ar trebui să fie în concordanță cu politicile și obiectivele conexe ale UE.


               COMISIA EUROPEANĂ
            Bruxelles, 26.4.2022
            COM(2022) 166 final

            Recomandare de
            DECIZIE A CONSILIULUI
            de autorizare a Comisiei să deschidă negocieri pentru modificarea Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Acordul dintre Uniunea Europeană și Regatul Norvegiei (denumit în continuare „Norvegia”) privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată (denumit în continuare „acordul”) a intrat în vigoare în septembrie 2018. Acordul permite statelor membre ale UE și Norvegiei să coopereze într-un mod similar celui în care cooperează statele membre în temeiul Regulamentului (UE) nr. 904/2010 al Consiliului
                     1
                   și al Directivei 2010/24/UE a Consiliului
                     2
                   pentru a combate fraudele în materie de TVA și pentru a-și acorda reciproc asistență în vederea recuperării creanțelor în domeniul TVA.

               Cu toate acestea, între timp au fost aduse mai multe modificări Regulamentului (UE) nr. 904/2010 al Consiliului și au fost introduse noi instrumente de cooperare administrativă, mai exact prin regulamentul de modificare (UE) 2018/1541 al Consiliului
                  3
               . Aceste noi instrumente includ:

               – consolidarea rețelei Eurofisc prin întărirea guvernanței, așa-numitele acțiuni de monitorizare (prelucrarea și analizarea în comun a datelor) și anchetele administrative desfășurate în comun (audituri comune);

               – colaborarea cu alte organisme de aplicare a legii ale UE (Europol, OLAF);

               – schimbul de informații esențiale privind importurile și vehiculele.

               A fost introdusă, de asemenea, posibilitatea de a utiliza alte mijloace pentru schimbul de informații decât formularele standard.

                  Articolul 41 alineatul (5) din acord stabilește formalitățile în cazul în care o parte la acord ar dori să îl revizuiască. Astfel, partea respectivă înaintează o propunere comitetului mixt, care face recomandări, în particular pentru începerea negocierilor în conformitate cu normele privind negocierile internaționale ale părților.

                  În cadrul celei de a doua reuniuni din 25 noiembrie 2021 a Comitetului mixt UE-Norvegia, instituit în temeiul articolului 41 alineatul (1) din acord, Regatul Norvegiei a prezentat oficial o cerere de completare și modificare a acordului pentru:

               ·luarea în considerare a instrumentelor de cooperare administrativă nou-introduse (utilizarea altor mijloace pentru schimbul de informații decât formularele standard, anchetele administrative desfășurate în comun și acțiunile de monitorizare din cadrul Eurofisc);

               ·actualizarea trimiterii la Directiva 95/46/CE, abrogată prin Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date
                  4
               .

               Până în prezent, Norvegia a participat activ la majoritatea domeniilor de activitate ale Eurofisc. În cursul anilor 2020 și 2021, Norvegia a avertizat statele membre cu privire la posibile fraude și pierderi potențiale de TVA în valoare de 5 miliarde EUR în domeniul creditelor de carbon.

               Modificarea acordului prin includerea noilor instrumente menționate anterior ar permite o mai bună cooperare și ar intensifica lupta împotriva fraudei, aducând astfel o valoare adăugată ambelor părți la acord (Norvegia și statele membre).

               •Coerența cu dispozițiile existente în domeniul de politică vizat

                  Consolidarea cooperării administrative cu țările terțe în domeniul TVA este una dintre acțiunile anunțate prin Comunicarea Comisiei Europene din 2020 privind o fiscalitate echitabilă și simplificată în sprijinul redresării
                     5
                  .

                  În plus, ar trebui remarcat faptul că negocierile cu Norvegia ar viza instrumentele de cooperare aflate deja în vigoare și aplicate de statele membre pe baza Regulamentului (UE) nr. 904/2010.

                  Prin urmare, prezenta inițiativă este în conformitate cu actuala politică a Comisiei în domeniul TVA și ar armoniza cooperarea dintre statele membre și Norvegia cu acquis-ul UE.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

                  Prezenta propunere este înaintată Consiliului în temeiul articolului 218 alineatul (3) din Tratatul privind funcționarea Uniunii Europene (TFUE).

                  Articolul 3 alineatul (2) din TFUE prevede că, pe lângă domeniile de competență exclusivă a Uniunii enumerate la articolul 3 alineatul (1) din TFUE, Uniunea are de asemenea competență exclusivă „în ceea ce privește încheierea unui acord internațional în cazul în care această încheiere este prevăzută de un act legislativ al Uniunii, ori este necesară pentru a permite Uniunii să își exercite competența internă, sau în măsura în care aceasta ar putea aduce atingere normelor comune sau ar putea modifica domeniul de aplicare a acestora”.

                  În conformitate cu jurisprudența constantă a Curții de Justiție, un acord poate afecta normele comune sau poate modifica sfera lor de aplicare atunci când vizează domenii în care există măsuri de armonizare
                     6
                  .

                  Obiectul revizuirii acordului, și anume includerea noilor instrumente de cooperare administrativă introduse prin Regulamentul (UE) 2018/1541 al Consiliului, ține de competența exclusivă a Uniunii. Actualizarea trimiterilor la Directiva 95/46/CE prin Regulamentul (UE) 2016/679 ar putea fi efectuată în cadrul comitetului mixt în temeiul articolului 41 alineatul (2) litera (k) din acord. Cu toate acestea, actualizarea respectivă poate fi inclusă și în redeschiderea negocierilor privind textul acordului.

                  În cursul celei de a doua reuniuni a comitetului mixt din 25 noiembrie 2021, Norvegia a solicitat, în mod oficial, deschiderea negocierilor pentru modificarea acordului, astfel cum se prevede la articolul 41 alineatul (5) din acord.

               •Proporționalitate

                  Instrumentele de cooperare care urmează să fie incluse în modificarea adusă acordului vor respecta principiul proporționalității și nu vor depăși ceea ce este necesar pentru îndeplinirea obiectivului de asigurare a unui cadru comun de cooperare administrativă în domeniul TVA între Uniunea Europeană și Regatul Norvegiei. Această modificare a acordului va permite autorităților statelor membre responsabile cu aplicarea legislației în domeniul TVA să coopereze cu autoritățile fiscale norvegiene în același mod în care cooperează între ele în UE și pe baza acquis-ului UE.

               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               •Consultări cu părțile interesate

               Norvegia a prezentat un proiect de decizie a comitetului mixt în cadrul celei de a doua reuniuni a comitetului mixt din 25 noiembrie 2021, propunând redeschiderea negocierilor în vederea modificării acordului, astfel cum se prevede la articolul 41 alineatul (5).

               Ca atare, acest proiect de decizie a comitetului mixt nu are caracter obligatoriu pentru Comisie și va fi adoptat (prin procedură scrisă) numai după ce Consiliul va fi autorizat redeschiderea negocierilor de către Comisie pentru modificarea acordului.

               La 8 decembrie 2021, Grupul de lucru pentru chestiuni fiscale al Consiliului (Council Working Party on Tax Questions, CWPT) a fost informat cu privire la cererea de modificare a acordului prezentată de Norvegia.

                  CWPT va fi informat cu privire la stadiul negocierilor pe parcursul întregului proces și va fi consultat cu privire la rezultatele acestora.

               •Evaluarea impactului

               În conformitate cu instrumentul 7 din setul de instrumente pentru o mai bună legiferare
                  7
               , efectuarea unei evaluări a impactului nu este necesară atunci când impactul nu poate fi identificat în mod clar ex ante, impactul este redus sau Comisia nu dispune de opțiuni în privința chestiunii în cauză, sau aceste opțiuni sunt limitate.

               Întrucât nivelul de detaliu al unei recomandări rămâne foarte general, oferind un grad ridicat de flexibilitate, prima condiție menționată în instrumentul 7 din setul de instrumente pentru o mai bună legiferare este îndeplinită. În plus, recomandarea nu angajează Comisia să adopte o anumită poziție în această etapă. Recomandarea avută în vedere a Comisiei va include doar „autorizația” Consiliului de a deschide negocierile cu Norvegia. Ca atare, nu există niciun fel de impact asupra autorităților fiscale sau a contribuabililor din UE. Negocierile se vor concentra asupra câtorva instrumente administrative care ar putea fi adăugate acordului UE-Norvegia privind cooperarea în domeniul TVA, aflat deja în vigoare. Comisia nu dispune de opțiuni sau acestea sunt limitate, deoarece recomandarea este etapa obligatorie pentru deschiderea negocierilor cu o țară terță.

                  În practică, rezultatul recomandării avute în vedere nu va îmbrăca forma vreunui act juridic nou, ci va însemna doar redeschiderea negocierilor.

               •Drepturile fundamentale

                  Acordul avut în vedere va respecta valorile-cheie ale Uniunii Europene, astfel cum sunt stabilite la articolul 2 din Tratatul privind Uniunea Europeană și în Carta drepturilor fundamentale a Uniunii Europene.

               4.IMPLICAȚII BUGETARE

                  Propunerea nu are nicio implicație pentru bugetul UE.

               Recomandare de

               DECIZIE A CONSILIULUI

               de autorizare a Comisiei să deschidă negocieri pentru modificarea Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 218 alineatele (3) și (4),

               având în vedere recomandarea Comisiei Europene,

               întrucât:

               (1)
                     Cadrul de cooperare în temeiul Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată
                  8
                (denumit în continuare „acordul”) a dat deja rezultate foarte pozitive, după cum s-a demonstrat în cadrul celei de a doua reuniuni a comitetului mixt, care a avut loc la Oslo la 25 noiembrie 2021.

               (2)
                     Statele membre ar beneficia de o extindere a instrumentelor de cooperare, care ar permite o cooperare mai eficace cu Norvegia, în special în ceea ce privește acțiunile de monitorizare din cadrul Eurofisc.

               (3)
                     Ar trebui deschise negocieri în vederea modificării acordului,

               ADOPTĂ PREZENTA DECIZIE:

               Articolul 1

               Comisia este autorizată să deschidă negocieri, în numele Uniunii, în vederea modificării Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată.

               Articolul 2

               Directivele de negociere sunt prevăzute în anexă.

               Articolul 3

               Negocierile trebuie să se desfășoare în consultare cu Grupul de lucru pentru chestiuni fiscale al Consiliului.

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Regulamentul (UE) nr. 904/2010 al Consiliului din 7 octombrie 2010 privind cooperarea administrativă și combaterea fraudei în domeniul taxei pe valoarea adăugată (JO L 268, 12.10.2010, p. 1).

                     (2)

                        Directiva 2010/24/UE a Consiliului din 16 martie 2010 privind asistența reciprocă în materie de recuperare a creanțelor legate de impozite, taxe și alte măsuri (JO L 84, 31.3.2010, p. 1).

                     (3)

                        Regulamentul (UE) 2018/1541 al Consiliului din 2 octombrie 2018 de modificare a Regulamentelor (UE) nr. 904/2010 și (UE) 2017/2454 în ceea ce privește măsurile de consolidare a cooperării administrative în domeniul taxei pe valoarea adăugată (JO L 259/1, 16.10.2018, p. 1-11)

                     (4)

                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), (JO L 119, 4.5.2016, p. 1-88).

                     (5)

                        Acțiunea 14, COM/2020/312 final

                     (6)

                        Avizul 3/15 al Curții, ECLI:EU:C:2017:114, punctul 118 și jurisprudența citată în acesta.

                     (7)

                        https://ec.europa.eu/info/sites/default/files/br_toolbox-nov_2021_en_0.pdf

                     (8)

                        https://eur-lex.europa.eu/legal-content/RO/TXT/?uri=CELEX%3A22018A0801%2801%29

    ---documentbreak---

               COMISIA EUROPEANĂ
            Bruxelles, 26.4.2022
            COM(2022) 166 final

            ANEXĂ
            la
            Recomandarea de DECIZIE A CONSILIULUI
            de autorizare a Comisiei să deschidă negocieri pentru modificarea Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată

               ANEXĂ

               DIRECTIVE PENTRU NEGOCIEREA MODIFICĂRII ACORDULUI DINTRE UNIUNEA EUROPEANĂ ȘI REGATUL NORVEGIEI PRIVIND COOPERAREA ADMINISTRATIVĂ, COMBATEREA FRAUDELOR ȘI RECUPERAREA CREANȚELOR ÎN DOMENIUL TAXEI PE VALOAREA ADĂUGATĂ

                  Acordul dintre Uniunea Europeană și Regatul Norvegiei (denumit în continuare „Norvegia”) privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată (denumit în continuare „acordul”) a intrat în vigoare în septembrie 2018. Acordul permite statelor membre ale UE și Norvegiei să coopereze într-un mod similar celui în care cooperează statele membre în temeiul Regulamentului (UE) nr. 904/2010 al Consiliului
                     1
                   și al Directivei 2010/24/UE a Consiliului
                     2
                   pentru a combate fraudele în materie de TVA și pentru a-și acorda reciproc asistență în vederea recuperării creanțelor în domeniul TVA.

                  Cu toate acestea, între timp au fost aduse mai multe modificări Regulamentului (UE) nr. 904/2010 al Consiliului și au fost introduse noi instrumente de cooperare administrativă, mai exact prin regulamentul de modificare (UE) 2018/1541 al Consiliului
                     3
                  . Aceste noi instrumente includ:

               (a)consolidarea rețelei Eurofisc prin întărirea guvernanței, așa-numitele acțiuni de monitorizare (prelucrarea și analizarea în comun a datelor) și anchetele administrative desfășurate în comun (audituri comune);

               (b)posibilitatea de a utiliza alte mijloace pentru schimbul de informații decât formularele standard;

               (c)schimbul de informații cu alte organisme de aplicare a legii ale UE (Europol, OLAF);

               (d)schimbul de informații esențiale privind importurile și vehiculele.

               Cu toate acestea, instrumentele menționate la literele (c) și (d) de mai sus nu sunt utile pentru cooperarea statelor membre cu Norvegia.

                  În plus, acordul încheiat în 2018 face trimitere la Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date, care a fost abrogată prin Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date
                     4
                  .

                  Astfel, obiectivul negocierilor ar trebui să fie dublu:

               (1)să se furnizeze statelor membre, în măsura posibilului și a necesarului, noi instrumente de cooperare cu Norvegia, similare celor introduse în Regulamentul 904/2010 prin Regulamentul (UE) 2018/1541. În particular, negocierile ar trebui să vizeze:

               –schimbul de informații prin utilizarea altor mijloace decât formularele standard;

               –anchetele administrative desfășurate în comun;

               –acțiunile de monitorizare din cadrul Eurofisc;

               (2)să se actualizeze referințele juridice la Directiva 95/46/CE prin Regulamentul (UE) 2016/679.

                  Negocierile nu ar trebui să conducă la posibilitatea ca Norvegia să „acceseze bazele de date ale statelor membre”.

                     (1)

                        Regulamentul (UE) nr. 904/2010 al Consiliului din 7 octombrie 2010 privind cooperarea administrativă și combaterea fraudei în domeniul taxei pe valoarea adăugată (JO L 268, 12.10.2010, p. 1).

                     (2)

                        Directiva 2010/24/UE a Consiliului din 16 martie 2010 privind asistența reciprocă în materie de recuperare a creanțelor legate de impozite, taxe și alte măsuri (JO L 84, 31.3.2010, p. 1).

                     (3)

                        Regulamentul (UE) 2018/1541 al Consiliului din 2 octombrie 2018 de modificare a Regulamentelor (UE) nr. 904/2010 și (UE) 2017/2454 în ceea ce privește măsurile de consolidare a cooperării administrative în domeniul taxei pe valoarea adăugată (JO L 259/1, 16.10.2018, p. 1-11).

                     (4)

                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), (JO L 119, 4.5.2016, p. 1-88).


               COMISIA EUROPEANĂ
            Bruxelles, 22.2.2021
            COM(2021) 76 final
            Recomandare de
            DECIZIE A CONSILIULUI
            de autorizare a deschiderii de negocieri cu privire la un acord între Uniunea Europeană și Panama, în temeiul articolului XXVIII din Acordul general pentru tarife și comerț 1994, privind retragerea contingentelor tarifare ale acestei țări din cadrul OMC referitoare la laptele lichid și la laptele evaporat

               EXPUNERE DE MOTIVE

               CONTEXTUL PROPUNERII

               •Motivele și obiectivele propunerii

               Prin comunicarea G/SECRET/45 din 12 august 2020, Panama a notificat membrilor OMC intenția sa de a-și retrage contingentele tarifare pentru laptele lichid și laptele evaporat încadrate la liniile tarifare 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 și 0402.99.99 din Lista sa de concesii CXLI, în conformitate cu procedura stabilită la articolul XXVIII:1 din Acordul general pentru tarife și comerț 1994 (GATT 1994). În același timp, Panama a precizat că este gata să negocieze și să se consulte cu statele membre în cauză (și anume, furnizori importanți și deținători ai unui drept inițial de negociere pentru liniile tarifare respective), în temeiul articolului XXVIII din GATT 1994. În acest scop, Panama a prezentat statistici privind importurile în funcție de țara de origine pentru ultimii trei ani pentru care sunt disponibile date.

                  În conformitate cu articolul XXVIII din GATT 1994, ca membru al OMC care deține un drept inițial de negociere pentru liniile tarifare incluzând laptele evaporat (0402.91.91, 0402.91.92, 0402.91.99, 0402.99.91, 0402.99.92 și 0402.99.99) și în calitate de furnizor important pentru liniile tarifare ce includ laptele lichid (0401.10.00, 0401.20.10, 0401.20.90), UE are dreptul să negocieze cu Panama o compensație corespunzătoare, în scopul de a menține un nivel general al concesiilor care să nu fie mai puțin favorabil pentru comerț decât înainte de modificarea avută în vedere de Panama.

               Conform Procedurilor de negociere în temeiul articolului XXVIII, adoptate de Consiliul GATT la 10 noiembrie 1980
                  1
               , la 26 octombrie 2020 UE a prezentat o declarație de interese în calitatea sa de membru care deține un drept inițial de negociere cu privire la articolele încadrate la linia tarifară SA 0402 și ca membru având calitatea de furnizor important al articolelor încadrate la liniile tarifare SA 0401 10 și 0401 20.

               Obiectivul propunerii este de a obține autorizarea Consiliului pentru deschiderea de către Comisie a negocierilor cu Panama în temeiul articolului XXVIII din GATT 1994, în scopul de a se ajunge la un acord asupra unei compensații corespunzătoare pentru UE ca urmare a deciziei statului Panama de a retrage anumite concesii tarifare pentru laptele lichid și laptele evaporat din Lista de concesii CXLI.

               Prezenta propunere nu aduce atingere Recomandării Comisiei din 29 iulie 2015 [COM (2015) 369 final] de autorizare a deschiderii de negocieri în temeiul articolului XXIV:6 și/sau  XXVIII din GATT 1994 cu membrii OMC care își modifică concesiile tarifare.

               •Coerența cu dispozițiile existente în domeniul de politică vizat

                  Propunerea este coerentă cu politica comercială a UE și cu normele Organizației Mondiale a Comerțului.

               •Coerența cu alte politici ale Uniunii

                  Nu se aplică.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

                  Comisia nu indică temeiul juridic material atunci când recomandă Consiliului să adopte o decizie de autorizare a negocierilor aferente unui acord internațional. Prin urmare, articolul 218 alineatele (3) și (4) este indicat ca temei juridic al prezentei propuneri.

               •Subsidiaritate (pentru competența neexclusivă)

                  În conformitate cu articolul 5 alineatul (3) din TUE, principiul subsidiarității nu se aplică în domenii de competență exclusivă a UE. Politica comercială comună este enumerată printre domeniile de competență exclusivă ale Uniunii la articolul 3 din TFUE. Negocierile în temeiul articolului XXVIII din GATT privesc aspecte ce țin de politica comercială.

               •Proporționalitate

               Prezenta recomandare propune Consiliului să autorizeze Comisia să deschidă negocieri cu Panama, în numele UE, în temeiul articolului XXVIII din GATT 1994. Panama și-a notificat membrilor OMC intenția de a purta negocieri în temeiul articolului XXVIII din GATT 1994, în scopul de a-și retrage din Lista de concesii CXLI contingentele tarifare pentru laptele lichid și laptele evaporat încadrate la liniile tarifare 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 și 0402.99.99. În conformitate cu normele OMC, ca membru al OMC care deține un drept inițial de negociere pentru liniile tarifare incluzând laptele evaporat (0402.91.91, 0402.91.92, 0402.91.99, 0402.99.91, 0402.99.92 și 0402.99.99) și în calitate de furnizor important pentru liniile tarifare ce includ laptele lichid (0401.10.00, 0401.20.10, 0401.20.90), UE are dreptul să negocieze cu Panama o compensație corespunzătoare. Recomandarea propusă a Comisiei respectă principiul proporționalității și este necesară pentru atingerea obiectivelor enunțate mai sus.

               •Alegerea instrumentului

                  Unicul instrument disponibil pentru atingerea obiectivului este un acord internațional. În consecință, este necesară o autorizare de deschidere a negocierilor cu privire la un acord internațional.

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluări ex-post/verificarea adecvării legislației existente

                  Nu se aplică

               •Consultări cu părțile interesate

                  Nu se aplică Conform normelor OMC, negocierile în temeiul articolului XXVIII din GATT 1994 ar trebui se desfășoare în cel mai discret mod posibil.

               •Obținerea și utilizarea expertizei

                  Nu se aplică

               •Evaluarea impactului

                  Nu se aplică

               •Adecvarea reglementărilor și simplificarea

                  Nu se aplică

               •Drepturi fundamentale

                  Nu se aplică

               4.IMPLICAȚII BUGETARE

                  Nu se aplică

               5.ALTE ELEMENTE

               •Planuri de punere în aplicare și modalități de monitorizare, evaluare și raportare

                  Nu se aplică

               •Documente explicative (pentru directive)

                  Nu se aplică

               •Explicații detaliate ale dispozițiilor specifice ale propunerii

                  Nu se aplică

               Recomandare de

               DECIZIE A CONSILIULUI

               de autorizare a deschiderii de negocieri cu privire la un acord între Uniunea Europeană și Panama, în temeiul articolului XXVIII din Acordul general pentru tarife și comerț 1994, privind retragerea contingentelor tarifare ale acestei țări din cadrul OMC referitoare la laptele lichid și la laptele evaporat

               CONSILIUL UNIUNII EUROPENE,

                  având în vedere Tratatul privind funcționarea Uniunii Europene, în special articolul 218 alineatele (3) și (4),

                  având în vedere recomandarea Comisiei Europene,

                  întrucât:

               (1)La 12 august 2020, Panama a notificat membrilor Organizației Mondiale a Comerțului (OMC) intenția sa de a iniția negocieri în temeiul articolului XXVIII din Acordul general pentru tarife și comerț 1994 (GATT 1994), în scopul de a-și retrage contingentele tarifare pentru laptele lichid și laptele evaporat încadrate la liniile tarifare 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 și 0402.99.99 din Lista sa de concesii CXLI, în conformitate cu procedura stabilită la articolul XXVIII:1 din GATT 1994.

               (2)Uniunea a comunicat statului Panama declarația sa de interese la 26 octombrie 2020, în calitate de membru al OMC care deține un drept inițial de negociere în ceea ce privește liniile tarifare care includ laptele evaporat și ca furnizor important în legătură cu liniile tarifare incluzând laptele lichid, cu privire la concesiile care fac obiectul negocierilor și al consultărilor în temeiul articolului XXVIII din GATT 1994.

               (3)În consecință, Comisia trebuie să fie autorizată să deschidă negocieri cu Panama în temeiul articolului XXVIII din GATT 1994, în scopul de a se ajunge la un acord asupra unei compensații corespunzătoare pentru Uniune în urma deciziei statului Panama de a retrage anumite concesii tarifare pentru laptele lichid și laptele evaporat din Lista de concesii CXLI,

               ADOPTĂ PREZENTA DECIZIE:

               Articolul 1

               Comisia este autorizată să negocieze, în numele Uniunii, un acord cu Panama în temeiul articolului XXVIII din GATT 1994, pentru o compensație corespunzătoare, în urma deciziei statului Panama de a-și retrage contingentele pentru laptele lichid și laptele evaporat încadrate la liniile tarifare 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 și 0402.99.99 din Lista sa de concesii CXLI.

               Articolul 2

               Directivele de negociere sunt prevăzute în anexă.

               Articolul 3

                  Negocierile se desfășoară în consultare cu Comitetul pentru politică comercială.

               Articolul 4

                  Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Orientări adoptate la 10 noiembrie 1980, documentele GATT C/113 și C/113/Corr.1, GATT BISD 27S/26-28.

    ---documentbreak---

               COMISIA EUROPEANĂ
            Bruxelles, 22.2.2021
            COM(2021) 76 final
            ANEXĂ
            la
            Recomandarea deDECIZIE A CONSILIULUI
            de autorizare a deschiderii de negocieri cu privire la un acord între Uniunea Europeană și Panama, în temeiul articolului XXVIII din Acordul general pentru tarife și comerț 1994, privind retragerea contingentelor tarifare ale acestei țări din cadrul OMC referitoare la laptele lichid și la laptele evaporat

               ANEXĂ

               ·Comisia negociază un acord cu Panama în temeiul articolului XXVIII din GATT 1994
                  1
               , în urma deciziei statului Panama de a-și retrage contingentele tarifare pentru laptele lichid și laptele evaporat încadrate la liniile tarifare 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 și 0402.99.99 din Lista sa de concesii CXLI.

               ·Comisia desfășoară negocierile pentru a conveni cu Panama asupra unei compensații corespunzătoare, în urma deciziei statului Panama de a-și retrage contingentele tarifare pentru laptele lichid și laptele evaporat din Lista sa de concesii CXLI.

               ·Comisia respectă dispozițiile aplicabile ale OMC, în special articolul XXVIII din GATT 1994 și Înțelegerea privind Interpretarea articolului XXVIII din GATT 1994
                  2
               .

               ·Comisia informează Consiliul cu privire la rezultatele negocierilor și, dacă este cazul, cu privire la eventualele probleme ce pot apărea pe parcursul negocierilor.

                     (1)

                        https://www.wto.org/english/docs_e/legal_e/gatt47_01_e.htm.

                     (2)

                        https://www.wto.org/english/docs_e/legal_e/12-28_e.htm.


               COMISIA EUROPEANĂ
            Bruxelles, 2.6.2021
            COM(2021) 509 final
            Recomandare de
            RECOMANDARE A CONSILIULUI
            care include un aviz al Consiliului privind Programul de stabilitate al Spaniei pentru 2021
            {SWD(2021) 501 final}

               Recomandare de

               RECOMANDARE A CONSILIULUI

               care include un aviz al Consiliului privind Programul de stabilitate al Spaniei pentru 2021

               CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               Având în vedere Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice
                  1
               , în special articolul 5 alineatul (2),

               având în vedere recomandarea Comisiei Europene,

               având în vedere rezoluțiile Parlamentului European,

               după consultarea Comitetului economic și financiar,

               întrucât:

               (1)La 20 martie 2020, Comisia a adoptat o comunicare privind activarea clauzei derogatorii generale
                  2
                din cadrul Pactului de stabilitate și de creștere
                  3
               . În comunicarea sa, Comisia și-a exprimat opinia potrivit căreia condițiile pentru activarea clauzei derogatorii generale erau îndeplinite, având în vedere încetinirea severă preconizată a creșterii economice, rezultată în urma epidemiei de COVID-19. La 23 martie 2020, miniștrii de finanțe ai statelor membre au fost de acord cu aprecierea Comisiei. Clauza derogatorie generală a acordat statelor membre flexibilitate bugetară pentru a face față crizei. Aceasta a facilitat coordonarea politicilor bugetare într-o perioadă de recesiune economică gravă. Activarea acestei clauze permite o abatere temporară de la traiectoria de ajustare în vederea atingerii obiectivului bugetar pe termen mediu al fiecărui stat membru, cu condiția ca această abatere să nu pună în pericol sustenabilitatea finanțelor publice pe termen mediu. La 17 septembrie 2020, în strategia sa anuală privind creșterea durabilă, Comisia a anunțat că clauza derogatorie generală va rămâne activă în 2021
                  4
               .

               (2)La 20 iulie 2020, Consiliul a recomandat Spaniei
                  5
                 să ia toate măsurile necesare, în conformitate cu clauza derogatorie generală, pentru a combate în mod eficace pandemia, a susține economia și a sprijini redresarea ulterioară. De asemenea, acesta a recomandat Spaniei să aplice, atunci când condițiile economice o vor permite, politici bugetare vizând realizarea unor poziții bugetare prudente pe termen mediu și asigurarea sustenabilității datoriei, sporind în același timp investițiile.

               (3)Recomandarea Consiliului privind politica economică a zonei euro indică faptul că politicile bugetare rămân favorabile în toate statele membre ale zonei euro pe tot parcursul anului 2021 și că măsurile în materie de politici ar trebui să fie adaptate circumstanțelor specifice fiecărei țări și să fie prompte, temporare și specifice
                  6
               . Atunci când condițiile epidemiologice și economice vor permite acest lucru, măsurile de urgență trebuie să fie eliminate treptat, combătându-se în același timp impactul crizei asupra societății și pieței muncii. Ar trebui să se aplice politici bugetare prin care să se urmărească să se ajungă la poziții bugetare prudente pe termen mediu și să se asigure sustenabilitatea datoriei, consolidându-se în același timp investițiile. Statele membre ar trebui să continue reformele care consolidează acoperirea, caracterul adecvat și sustenabilitatea sistemelor de sănătate și de protecție socială pentru toți.

               (4)La 18 noiembrie 2020, Comisia a adoptat avizele privind proiectele de planuri bugetare pentru 2021 ale statelor membre din zona euro, pe baza unei evaluări calitative a măsurilor bugetare. Comisia a fost de părere că proiectul de plan bugetar al Spaniei este în general aliniat recomandărilor privind politica bugetară adoptate de Consiliu la 20 iulie 2020 și că majoritatea măsurilor incluse în proiect sprijină activitatea economică, pe fondul unei incertitudini considerabile.

               (5)Instrumentul Next Generation EU, inclusiv Mecanismul de redresare și reziliență, va asigura o redresare sustenabilă, incluzivă și echitabilă. Regulamentul (UE) 2021/241 de instituire a Mecanismului de redresare și reziliență
                  7
                a intrat în vigoare la 19 februarie 2021. Acest mecanism va oferi sprijin financiar pentru punerea în aplicare a reformelor și a investițiilor, implicând un impuls bugetar finanțat de UE. Acesta va contribui la redresarea economică, la punerea în aplicare a reformelor și investițiilor sustenabile și de stimulare a creșterii, în special pentru a promova tranziția verde și tranziția digitală, și va consolida reziliența și creșterea potențială a economiilor. La rândul său, mecanismul va ajuta, de asemenea, finanțele publice să revină la poziții mai favorabile pe termen scurt și va contribui la consolidarea sustenabilității finanțelor publice, a creșterii economice și a creării de locuri de muncă pe termen mediu și lung.

               (6)La 3 martie 2021, Comisia a adoptat o comunicare prin care a oferit orientări de politică pentru a facilita coordonarea politicilor bugetare și pregătirea programelor de stabilitate și de convergență ale statelor membre
                  8
               . Orientarea bugetară generală, luând în considerare bugetele naționale și Mecanismul de redresare și reziliență, ar trebui să rămână favorabilă în 2021 și 2022. În același timp, având în vedere așteptarea cu privire la normalizarea treptată a activității economice în a doua jumătate a anului 2021, politicile bugetare ale statelor membre trebuie să devină mai diferențiate în 2022. Politicile bugetare ale statelor membre ar trebui să ia în considerare starea redresării, sustenabilitatea bugetară și necesitatea de a reduce discrepanțele economice, sociale și teritoriale. Având în vedere necesitatea de a sprijini o redresare sustenabilă pentru UE, statele membre cu riscuri reduse în ceea ce privește sustenabilitatea ar trebui să își orienteze bugetele către menținerea unei politici bugetare favorabile în 2022, ținând cont de impactul Mecanismului de redresare și reziliență. Statele membre cu niveluri ridicate ale datoriei ar trebui să urmeze politici bugetare prudente, păstrând în același timp investițiile finanțate la nivel național și utilizând granturi în cadrul Mecanismului de redresare și reziliență pentru a finanța proiecte de investiții suplimentare de înaltă calitate și reforme structurale. Pentru perioada de după 2022, politicile bugetare vor trebui să țină seama în continuare de forța redresării, de gradul de incertitudine economică și de considerațiile de sustenabilitate bugetară. Reorientarea politicilor bugetare către realizarea unor poziții bugetare prudente pe termen mediu, inclusiv prin eliminarea treptată a măsurilor de sprijin în timp util, va contribui la asigurarea sustenabilității bugetare pe termen mediu.

               (7)Comunicarea din 3 martie 2021 a anunțat, de asemenea, opinia Comisiei potrivit căreia decizia privind dezactivarea sau aplicarea în continuare a clauzei derogatorii generale ar trebui luată ca o evaluare generală a stării economiei, nivelul activității economice din UE sau din zona euro, comparat cu nivelurile anterioare crizei (finele anului 2019), fiind criteriul cantitativ principal. Pe baza previziunilor Comisiei din primăvara anului 2021, la data de 2 iunie, Comisia a considerat că erau îndeplinite condițiile pentru continuarea aplicării clauzei derogatorii generale în 2022 și pentru dezactivarea acesteia începând cu 2023. Situațiile proprii fiecărei țări vor continua să fie luate în considerare după dezactivarea clauzei derogatorii generale
                  9
               .

               (8)La 30 aprilie 2021, Spania și-a prezentat programul de stabilitate pentru 2021 în conformitate cu articolul 4 din Regulamentul (CE) nr. 1466/97.

               (9)În 2020, pe baza datelor validate de Eurostat, deficitul public al Spaniei a fost de 11,0 % din PIB, în timp ce datoria publică a crescut la 120,0 % din PIB. Variația anuală a soldului bugetar primar a fost de 8,1 % din PIB, incluzând măsuri bugetare discreționare de 4,0 % din PIB în sprijinul economiei și al funcționării stabilizatorilor automați. De asemenea, Spania a furnizat întreprinderilor și gospodăriilor sprijin sub formă de lichidități (de exemplu, garanții și amânarea plății impozitelor care nu au un impact bugetar direct și imediat), estimat la 8,0 % din PIB.

               La 2 iunie 2021, Comisia a emis un raport în temeiul articolului 126 alineatul (3) din TFUE. Acest raport analizează situația bugetară a Spaniei, întrucât deficitul său public în 2020 a depășit valoarea de referință de 3 % din PIB prevăzută în tratat, în timp ce datoria sa publică a depășit valoarea de referință de 60 % din PIB prevăzută în tratat și nu s-a diminuat într-un ritm satisfăcător. Conform concluziilor raportului, criteriul deficitului nu a fost îndeplinit, iar criteriul datoriei nu a fost respectat.

               (10)Scenariul macroeconomic pe care se întemeiază proiecțiile bugetare ale autorităților este realist în 2021 și 2022. Diferența de 0,6 puncte procentuale din PIB dintre estimările Comisiei (5,9 %) și estimările programului (6,5 %) cu privire la creșterea PIB-ului în 2021 se explică prin profilurile de cheltuieli oarecum diferite legate de granturile MRR. Comisia estimează o absorbție mai graduală a granturilor, în timp ce scenariul macroeconomic al programului de stabilitate se bazează pe o utilizare a fondurilor mai concentrată la începutul perioadei, ceea ce conduce la o creștere economică mai mare. În 2022, proiecțiile sunt, în linii mari, conforme, cu o discrepanță minoră.

               (11)În programul de stabilitate pentru 2021, guvernul preconizează o scădere a deficitului public de la 11,0 % din PIB în 2020 la 8,4 % din PIB în 2021, în timp ce ponderea datoriei este prevăzută să scadă la 119,5 % din PIB în 2021. Conform programului, se preconizează că variația soldului bugetar primar în 2021 față de nivelul de dinainte de criză (2019) va fi de 5,8 % din PIB, reflectând măsurile bugetare discreționare în sprijinul economiei și al funcționării stabilizatorilor automați. Aceste proiecții se situează peste nivelul previziunilor Comisiei din primăvara anului 2021, potrivit cărora deficitul se va situa la nivelul de 7,6 % din PIB. Diferența se explică prin diferența dintre estimările privind cheltuielile publice. În special, Comisia estimează că cheltuielile publice pentru transferuri sociale și alte cheltuieli vor fi mai mici decât cele prevăzute în programul de stabilitate.

               (12)Ca răspuns la pandemia de COVID-19 și la recesiunea economică provocată de aceasta, Spania a adoptat măsuri bugetare menite să consolideze capacitatea sistemului său de sănătate, să țină sub control pandemia și să ofere ajutor persoanelor și sectoarelor deosebit de afectate. Acest răspuns politic ferm a atenuat contracția PIB-ului care, la rândul său, a redus creșterea deficitului public și a datoriei publice. Măsurile bugetare trebuie să maximizeze sprijinul acordat redresării fără a anticipa traiectorii bugetare viitoare. Prin urmare, măsurile trebuie să evite crearea unei presiuni permanente asupra finanțelor publice. Atunci când introduc măsuri permanente, statele membre trebuie să le finanțeze în mod corespunzător pentru a asigura neutralitatea bugetară pe termen mediu. Măsurile luate de Spania în 2020 și 2021 au fost conforme cu recomandarea Consiliului din 20 iulie 2020. Măsurile discreționare adoptate de guvern în 2020 și 2021 au fost temporare sau însoțite de măsuri compensatorii.

               (13)Programul de stabilitate pentru 2021 presupune investiții și reforme finanțate prin granturi în cadrul Mecanismului de redresare și reziliență în valoare de 0,04 % din PIB în 2020, 1,8 % în 2021, 1,9 % în 2022, 1,4 % în 2023 și 0,1 % în 2024. Finanțarea din cadrul mecanismului este planificată să fie utilizată aproape în totalitate în perioada programului, întrucât aproximativ 95 % din granturile MRR alocate Spaniei ar fi utilizate în perioada 2021-2023. Programul indică, de asemenea, posibilitatea de a solicita împrumuturi în cadrul MRR în valoare de 6,3 % din PIB într-o etapă ulterioară. Acest lucru ar putea dubla dimensiunea Planului de redresare și reziliență al Spaniei. Cu toate acestea, proiecțiile bugetare ale programului de stabilitate nu includ impactul direct al granturilor MRR asupra planurilor de venituri și cheltuieli, ci doar impactul indirect asupra veniturilor legate de creșterea mai accentuată a PIB-ului. Previziunile de primăvară ale Comisiei nu includ integral granturile MRR, astfel cum sunt prevăzute de Spania în proiecțiile sale bugetare până în 2022, ca urmare a diferitelor ipoteze cu privire la momentul în care proiectele din cadrul Planului de redresare și reziliență al Spaniei vor avansa într-o etapă în care cheltuielile vor avea loc efectiv, astfel încât acestea să înceapă să aibă un impact și asupra creșterii PIB-ului.

               (14)Indicatorii de ajustare bugetară stabiliți în Regulamentul (CE) nr. 1466/97 trebuie luați în considerare în contextul circumstanțelor actuale. În primul rând, există incertitudini semnificative în ceea ce privește estimările privind deviația PIB-ului. În al doilea rând, este necesar ca politica bugetară să fie pregătită să se adapteze rapid la evoluția pandemiei, trecând de la ajutorul de urgență la măsuri mai bine direcționate odată ce riscurile pentru sănătate se vor diminua. În al treilea rând, contextul actual se caracterizează printr-un răspuns politic semnificativ pentru sprijinirea activității economice. În prezența unor transferuri importante de la bugetul UE (cum ar fi cele de la Mecanismul de redresare și reziliență), indicatorii stabiliți nu reflectă întregul impuls oferit economiei de politicile bugetare. În acest context, soldul structural nu pare adecvat în circumstanțele actuale. La rândul său, criteriul de referință privind cheltuielile trebuie ajustat
                  10
                și completat cu informații suplimentare pentru a evalua pe deplin orientarea politicii bugetare.

               În primul rând, în mod similar abordării urmărite în evaluarea proiectelor de planuri bugetare pentru 2021, măsurile de urgență temporare au fost excluse din totalul cheltuielilor. Aceste măsuri temporare de urgență legate de criză sprijină sistemele de sănătate și compensează lucrătorii și întreprinderile pentru pierderile de venituri cauzate de măsurile de izolare și de perturbările lanțului de aprovizionare; eliminarea acestora de către autoritățile publice depinde de revenirea la normalitate a situației economice și în materie de sănătate publică.

               În al doilea rând, pentru a evalua orientarea bugetară generală la momentul actual, transferurile importante de la bugetul UE (cum ar fi cele din cadrul Mecanismului de redresare și reziliență) ar trebui să fie incluse în totalul cheltuielilor relevante.

               Prin urmare, orientarea bugetară este apoi măsurată prin variația cheltuielilor primare (fără măsurile discreționare privind veniturile și excluzând măsurile temporare de urgență legate de criză), inclusiv cheltuielile finanțate prin granturi în cadrul Mecanismului de redresare și reziliență și al altor fonduri ale UE.

               Dincolo de orientarea bugetară generală, analiza urmărește, de asemenea, să evalueze dacă politica bugetară națională este prudentă și dacă structura sa este favorabilă unei redresări sustenabile, în concordanță cu tranziția verde și cu tranziția digitală. Din acest motiv, se acordă o atenție deosebită evoluției cheltuielilor primare curente și a investițiilor finanțate la nivel național.

               (15)În programul de stabilitate pentru 2021, se preconizează că deficitul public al Spaniei va scădea la 5,0 % din PIB în 2022, în principal ca urmare a întreruperii măsurilor temporare de sprijin adoptate în 2020 și 2021. Se estimează că ponderea datoriei publice va scădea la 115,1 % din PIB în 2022. Aceste previziuni corespund în linii mari previziunilor Comisiei din primăvara anului 2021.

               Pe baza previziunilor Comisiei, orientarea bugetară generală, astfel cum este definită mai sus – incluzând și impactul asupra cererii agregate, în 2022, al investițiilor finanțate atât din bugetul național, cât și din bugetul UE, în special Mecanismul de redresare și reziliență – este estimată la - 0,5 % din PIB
                  11
               . Conform estimărilor, contribuția pozitivă a cheltuielilor finanțate prin granturi în cadrul Mecanismului de redresare și reziliență și al altor fonduri ale UE va crește, cu 0,6 puncte procentuale din PIB. Se preconizează că investițiile finanțate la nivel național vor avea o contribuție restrictivă de 0,2 puncte procentuale din PIB
                  12
               . Se estimează că cheltuielile primare curente finanțate la nivel național (fără măsurile discreționare privind veniturile) vor avea o contribuție restrictivă de 0,4 puncte procentuale din PIB.

               (16)Calitatea măsurilor bugetare ale statelor membre pare a fi deosebit de importantă. Reformele structurale bugetare menite să îmbunătățească structura bugetelor naționale pot sprijini creșterea potențială, pot crea o marjă de manevră bugetară atât de necesară și pot contribui la asigurarea sustenabilității bugetare pe termen lung, inclusiv având în vedere schimbările climatice și provocările în materie de sănătate. În ceea ce privește veniturile, criza provocată de pandemia de COVID-19 a consolidat importanța reformelor pentru asigurarea unor sisteme de venituri publice mai eficiente și mai echitabile. În ceea ce privește cheltuielile, a devenit și mai important să se ridice nivelul și să se amelioreze calitatea investițiilor sustenabile și de stimulare a creșterii, în concordanță cu îndeplinirea obiectivelor de consolidare a potențialului de creștere, a rezilienței economice și sociale și a dublei tranziții verzi și digitale. Planurile de redresare și reziliență vor permite îmbunătățirea structurii bugetelor naționale.

               (17)Conform planurilor bugetare pe termen mediu din program, se preconizează că deficitul public va scădea de la 4,0 % în 2023 la 3,2 % din PIB în 2024. Nu se așteaptă ca deficitul public să revină la nivelul de sub 3 % din PIB pe durata programului.

               Pe baza programului, orientarea bugetară generală – incluzând și impactul asupra cererii agregate al investițiilor finanțate atât din bugetul național, cât și din bugetul UE, în special Mecanismul de redresare și reziliență – este estimată, în medie, la + 0,9 % din PIB în 2023 și 2024. Conform estimărilor, contribuția pozitivă a cheltuielilor finanțate prin granturi în cadrul Mecanismului de redresare și reziliență și al altor fonduri ale UE va scădea cu 0,9 puncte procentuale din PIB. Se preconizează că investițiile finanțate la nivel național vor avea o contribuție neutră
                  13
               . Se preconizează că cheltuielile primare curente finanțate la nivel național (fără măsurile discreționare privind veniturile) vor avea o contribuție expansionistă de 0,2 puncte procentuale din PIB.

               Creșterea potențială nominală medie pe 10 ani este estimată în prezent la 2½ %. Această estimare nu include însă impactul reformelor care fac parte din Planul de redresare și reziliență și pot stimula creșterea potențială a Spaniei.

               (18)Se estimează că ponderea datoriei publice va scădea de la 113,3 % din PIB în 2023 la 112,1 % din PIB în 2024. Având în vedere ponderea ridicată a datoriei, care se preconizează că va scădea doar treptat în timp, se consideră că Spania se confruntă cu riscuri ridicate în ceea ce privește sustenabilitatea bugetară pe termen mediu, conform celei mai recente analize a sustenabilității datoriei
                  14
               .

               (19)Având în vedere gradul de incertitudine încă extrem de ridicat, orientările în materie de politică bugetară ar trebui să rămână predominant calitative și să includă elemente cuantificate diferențiate, ca parte a orientărilor pe termen mediu. În anul 2022 ar trebui furnizate orientări cuantificate mai precise pentru anii următori, dacă gradul de incertitudine va fi scăzut suficient până atunci.

               Consiliul a evaluat programul de stabilitate pentru 2021 și măsurile luate de Spania ca urmare a recomandării Consiliului din 20 iulie 2020.

               RECOMANDĂ CA SPANIA:

               1.Să utilizeze în Mecanismul de redresare și reziliență pentru a finanța investiții suplimentare în sprijinul redresării, urmărind în același timp politici bugetare prudente. Să păstreze investițiile finanțate la nivel național.

               2.Atunci când condițiile economice o vor permite, să aplice o politică bugetară vizând realizarea unor poziții bugetare prudente pe termen mediu și asigurarea sustenabilității bugetare pe termen mediu. În același timp, să sporească investițiile pentru a stimula potențialul de creștere.

               3.Să acorde o atenție deosebită compoziției finanțelor publice, atât pe partea de venituri, cât și pe partea de cheltuieli a bugetului, precum și calității măsurilor bugetare, pentru a asigura o redresare sustenabilă și favorabilă incluziunii. Să acorde prioritate investițiilor sustenabile și de stimulare a creșterii economice, în special sprijinirii tranziției verzi și tranziției digitale. Să acorde prioritate reformelor structurale bugetare care vor contribui la finanțarea priorităților în materie de politici publice și la asigurarea sustenabilității pe termen lung a finanțelor publice, inclusiv prin consolidarea acoperirii, a caracterului adecvat și a sustenabilității sistemelor de sănătate și de protecție socială pentru toți.

               Adoptată la Bruxelles,

                     Pentru Consiliu

                     Președintele

                     (1)

                        JO L 209, 2.8.1997, p. 1.

                     (2)

                        Clauza, prevăzută la articolul 5 alineatul (1), la articolul 6 alineatul (3), la articolul 9 alineatul (1) și la articolul 10 alineatul (3) din Regulamentul (CE) nr. 1466/97, precum și la articolul 3 alineatul (5) și la articolul 5 alineatul (2) din Regulamentul (CE) nr. 1467/97 al Consiliului, facilitează coordonarea politicilor bugetare în perioade de recesiune economică gravă.

                     (3)

                        Comunicarea Comisiei către Consiliu privind activarea clauzei derogatorii generale din cadrul Pactului de stabilitate și de creștere, Bruxelles, 20.3.2020, COM(2020) 123 final.

                     (4)

                        Comunicarea Comisiei referitoare la strategia anuală pentru 2021 privind creșterea durabilă, Bruxelles, 17.9.2020, COM(2020) 575 final.

                     (5)

                        Recomandarea Consiliului din 20 iulie 2020 privind Programul național de reformă al Spaniei și care include un aviz al Consiliului privind Programul de stabilitate al Spaniei pentru 2020, JO C 282, 26.8.2020, p. 54.

                     (6)

                        În așteptarea adoptării finale de către Consiliu, după aprobarea de către Consiliul European. Textul convenit de Eurogrup la 16 decembrie 2020 este disponibil la adresa:
                  https://data.consilium.europa.eu/doc/document/ST-14356-2020-INIT/ro/pdf
                  .

                     (7)

                  JO
                   L57, 18.2.2021, p. 17.

                     (8)

                        Comunicare a Comisiei către Consiliu - Un an de la izbucnirea pandemiei de COVID-19: răspunsul în materie de politică bugetară, Bruxelles, 3.3.2021, COM(2021) 105 final.

                     (9)

                        Comunicarea Comisiei privind coordonarea politicilor economice în 2021: depășirea crizei COVID-19, sprijinirea redresării și modernizarea economiei noastre, Bruxelles, 2.6.2021, COM(2021) 500 final.

                     (10)

                        În special, echilibrarea investițiilor pe o perioadă de 4 ani utilizată în criteriul de referință privind cheltuielile nu permite evaluarea corespunzătoare a sprijinului bugetar pentru redresare oferit de investițiile finanțate la nivel național.

                     (11)

                        Un semn negativ al indicatorului corespunde unui excedent al creșterii cheltuielilor primare în comparație cu creșterea economică pe termen mediu, ceea ce indică o politică bugetară expansionistă.

                     (12)

                        Se preconizează că alte cheltuieli de capital finanțate la nivel național vor avea o contribuție expansionistă de 0,5 puncte procentuale din PIB.

                     (13)

                        Se preconizează că alte cheltuieli de capital finanțate la nivel național vor avea o contribuție restrictivă de 0,2 puncte procentuale din PIB.

                     (14)

                        A se vedea documentul de lucru al serviciilor Comisiei intitulat „Statistical Annex providing background data relevant for the assessment of the 2021 Stability and Convergence Programmes”.